**Projektas**

**PLUNGĖS RAJONO SAVIVALDYBĖS TARYBA**

**SPRENDIMAS**

**DĖL PRITARIMO PROJEKTUI „VALSTYBINIŲ MELIORACIJOS STATINIŲ REKONSTRAVIMAS PLUNGĖS RAJONE“** **IR LĖŠŲ SKYRIMO**

2022 m. balandžio 28 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 30 punktu, Lietuvos kaimo plėtros 2014-2020 metų programos priemonės „Investicijos į materialųjį turtą“ veiklos „Parama žemės ūkio vandentvarkai“ įgyvendinimo taisyklėmis, patvirtintomis Lietuvos Respublikos žemės ūkio ministro 2019 m. balandžio 25 d. įsakymu Nr. 3D-257, Plungės rajono savivaldybės taryba nusprendžia:

1. Pritarti projektui „Valstybinių melioracijos statinių rekonstravimas Plungės rajone“ (toliau – Projektas), planuojamam įgyvendinti pagal Lietuvos kaimo plėtros 2014-2020 m. programos priemonės „Investicijos į materialųjį turtą“ veiklą „Parama žemes ūkio vandentvarkai“.

2. Teikti sprendimo 1 punkte nurodytą Projektą paramai iš Europos žemės ūkio fondo kaimo plėtrai (EŽŪFKP) gauti.

3. Skirti Projektui įgyvendinti 20 proc. (75 tūkst. eurų) tinkamų finansuoti Projekto išlaidų iš Savivaldybės biudžeto.

4. Pavesti Plungės rajono savivaldybės administracijos direktoriui organizuoti šio Projekto rengimą ir jo paraiškos finansavimui gauti pateikimą Nacionalinei mokėjimo agentūrai bei pasirašyti visus, su Projektu susijusius, dokumentus.

Savivaldybės meras

SUDERINTA:

Administracijos direktorius M. Kaunas

Žemės ūkio skyriaus vedėja A. Montvydienė

Kalbos tvarkytojas S. Grigalauskaitė

Juridinio ir personalo administravimo skyriaus patarėja D. Norvaišienė

Finansų ir biudžeto skyriaus vedėja D. Mažeikienė

Sprendimą rengė Žemės ūkio skyriaus vyr. specialistė Asta Stankuvienė

**ŽEMĖS ŪKIO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PRITARIMO PROJEKTUI „VALSTYBINIŲ MELIORACIJOS STATINIŲ REKONSTRAVIMAS PLUNGĖS RAJONE“** **IR LĖŠŲ SKYRIMO“**

2022 m. balandžio 8 d.

Plungė

1. **Parengto teisės akto projekto tikslai.** 
   1. Šio sprendimo tikslas – gauti pritarimą projektui „Valstybinių melioracijos statinių rekonstravimas Plungės rajone“, planuojamam įgyvendinti pagal Lietuvos kaimo plėtros 2014-2020 m. programos priemonės „Investicijos į materialųjį turtą“ veiklą „Parama žemės ūkio vandentvarkai“ bei jam įgyvendinti skirti 20 proc. (75 tūkst. eurų) Savivaldybės biudžeto lėšų.
   2. Gavus pritarimą, – skelbti viešųjų pirkimų konkursus, susijusius su šio Projekto įgyvendinimu, ir teikti Nacionalinei mokėjimo agentūrai paraišką paramai gauti.
2. **Teisės akto projekto esmė**, **rengimo priežastys ir motyvai.** 
   1. Plungės rajono savivaldybės administracijos Žemės ūkio skyrius informuoja, kad Lietuvos Respublikos žemės ūkio ministro 2019 m. balandžio 25 d. įsakymu Nr. 3D-257 patvirtintos Lietuvos kaimo plėtros 2014-2020 metų programos priemonės „Investicijos į materialųjį turtą” veiklos „Parama žemės ūkio vandentvarkai” įgyvendinimo taisyklės, kurios įgyvendinamos nuo 2019 m.
   2. Įgyvendinimo taisyklėse nurodomi galimi pareiškėjai ir partneriai:
      1. Savivaldybės;
      2. Melioracijos sistemų naudotojų asociacijos;
      3. Fizinių ir (ar) juridinių asmenų grupė, veikianti pagal jungtinės veiklos sutartį, kurių nuosavybės teise priklausančios žemės ribos sutampa su konkrečios (rekonstruojamos) sausinimo sistemos ribomis.
   3. Pagal priemonės veiklos sritį remiama tokia veikla: lauko drenažo inžinerinės infrastruktūros atnaujinimas; lauko drenažo sistemų pritaikymas pagal keliamus aplinkosauginius reikalavimus; vietinės reikšmės vidaus kelių rekonstravimas bei įrengimas ir ariamos žemės kalkinimas pagal projektą.
   4. Didžiausia paramos suma negali viršyti 300 000 Eur, iš kurių finansuojama 80 % tinkamų finansuoti išlaidų.
   5. Projekto įgyvendinimo trukmė negali viršyti 24 mėnesių.
3. **Skiriamų lėšų poreikis**  – 75000,00 Eur.

**4. Laukiami rezultatai.**

Siekiant gauti paramą iš Europos žemės fondo kaimo plėtrai pagal Lietuvos kaimo plėtros 2014-2020 m. programos priemones, būtina skirti 20 % savų - Savivaldybės lėšų.

Įgyvendinus projektą pagal Lietuvos kaimo plėtros 2014-2020 metų programos priemonės „Investicijos į materialųjį turtą“ veiklą „Parama žemės ūkio vandentvarkai“ bus rekonstruota 13,768 km lauko drenažo (griovių), rekonstruotos 26 pralaidos, įrengtos (atstatytos) 183 drenažo žiotys, pritaikant aplinkosaugines priemones:

1. Sureguliuoto Karvės upelio šlaituose bei pakrantės vandens apsaugos juostose paliekami augantys ne menkaverčiai medžiai (kurių skersmuo ≥ 14 cm), sudarančius ne mažesnį kaip 15 proc. sureguliuotų upių pakrančių vandens apsaugos juostų ilgio.

2. Sureguliuoto Karvės upelio vagoje, pk. 37+56, suformuojamas įtvirtintų akmenų stabilus metinys, kurio aukštis apie 0,30 m. Akmenų metiniui naudojami lauko akmenys, kurių skersmuo nuo 25 cm iki 40 cm. Kliūtys iš akmenų yra atsparios tėkmei ir yra ilgaamžės, sudaro geresnes vandens aeracijos sąlygas. Metinio aukštį apriboja esami melioracijos statiniai. Kitose tvarkomo sureguliuoto upelio vietose dirbtinių kliūčių įrengimas pakenktų esamiems statiniams.

3. Prie Karvės upelio įrengiama kontroliuojamo drenažo nuotėkio sistema pk. 5+17 K, ant rinktuvo 7(18). Įrengimo vieta parodyta griovių plane M 1:5000 (brėžinys B-01). Įrengiamas nuotėkio reguliavimo drenažo šulinys PE-RD-1800/2500, kuris skirtas reguliuoti dirvožemio vandenį įvairiu metų laiku. Drėgnuoju laikotarpiu drenuoti, vandenį kaip įprastai, o sausuoju – pristabdyti dirvožemio sausėjimą ir kaip galima ilgiau išlaikyti dirvos drėgmę tam tikrame lygyje. Toks drėgmės palaikymas sąlygoja efektyvesnį trąšų naudojimą, kadangi jos nėra taip greitai išplaunamos, o augalai turi daugiau laiko cheminių medžiagų įsisavinimui.

4. Sureguliuoto Karvės upelio pk. 5+00 D, prie žiočių 6(17), įrengiama drenažinio vandens

biologinio valymo sistema su pelkine augmenija. Biologinis vandens valymas, naudojant augalų filtrą, mažina nitratų išplovą ir priklausomai nuo filtro apkrovos teršalais tenkančios jo ploto vienetui, valymo efektyvumas kinta nuo 35,1 iki 45,3 proc.

**Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.).Nėra.

**6. Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Bus sudarytos sąlygos efektyviai įsisavinti skiriamas Europos sąjungos investicijų programos lėšas.* | *-* |
| *Finansams* | *-* | *-* |
| *Socialinei aplinkai* | *-* | *-* |
| *Viešajam administravimui* | *-* | *-* |
| *Teisinei sistemai* | *-* | *-* |
| *Kriminogeninei situacijai* | *-* | *-* |
| *Aplinkai* | *Investicijos pagerina bendrus žemės ūkio rezultatus (padeda išsaugoti dirvožemio kokybę, mažinant neigiamą poveikį aplinkai), kartu išsaugant ir gausinant kaimo gamtinį ir materialųjį paveldą* | *-* |
| *Administracinei naštai* | *-* | *-* |
| *Regiono plėtrai* | *-* | *-* |
| *Kitoms sritims, asmenims ar jų grupėms* | *-* | *-* |

***Antikorupcinis vertinimas.***Vadovaujantis LR korupcijos prevencijos įstatymo 8 straipsnio 1 dalies nuostatomis, sprendimo projekto antikorupcinis vertinimas neatliekamas, nes sprendime nenumatoma reguliuoti visuomeninius santykius, numatytus šio įstatymo 8 straipsnio 1 dalyje.

**\*** Numatomo teisinio reguliavimo poveikio vertinimas atliekamas, rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja Žemės ūkio skyriaus vyr. specialistėAsta Stankuvienė